**ELŐTERJESZTÉS**

Bátaapáti Község Képviselő – testületének 2020. február 18-i

rendes/rendkívüli testületi ülésére

|  |  |
| --- | --- |
| Tárgy: | A szociális ellátások helyi szabályozásáról szóló 2/2015. (II.26.) önkormányzati rendelet módosítása |
| Előterjesztő: | Dr. Puskásné dr. Szeghy Petra jegyző |
| Előterjesztést készítette: | Füle Mária jegyzői megbízott |
| Előterjesztés száma: | 11. sz. |
| Az előterjesztés a jogszabályi feltételeknek megfelel: | dr. Puskásné dr. Szeghy Petra |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Krachun Szilárd polgármester |

**Tisztelt Képviselő-testület!**

Általános indokolás

A szociális ellátások helyi szabályozásáról szóló 2/2015. (II.26.) önkormányzati rendelet (továbbiakban: Rendelet) felülvizsgálatára került sor, mely felülvizsgálat során az önkormányzat által nyújtott szociális támogatások közül a lakhatási valamint temetési támogatás esetében merült fel a jövedelemhatárok emelésének indokoltsága. Ezen ellátásokra jelenleg csupán a legalacsonyabb jövedelemmel rendelkező személyek válhatnak jogosulttá. Úgy gondoljuk, hogy a lakosság szociális biztonságának növelése érdekében indokolt lenne ezen települési támogatások esetében az egy főre jutó nettó havi jövedelem értékhatárát megemelni.

A Rendelet több pontjában is rendelkezik a családban egy főre eső jövedelemhatár megállapításáról viszont nem minden esetben került feltüntetésre, hogy bruttó vagy nettó jövedelmet kell a kérelem vizsgálatánál figyelembe venni. A Rendelet alkalmazása során egyes támogatások iránti kérelmek elbírálásához elengedhetetlen, a rendelkezések világosabb megfogalmazására, a jogalkalmazási munkát segítő pontosításra, kiegészítésre teszünk javaslatot a mellékelt rendelet-tervezetben.

A jövedelemhatárok emelése mellett, szervezeti átalakulás és jogszabályváltozás miatt is szükséges a rendelet módosítása.

Részletes indokolás

3. §-hoz

A hatályos Rendelet 3. § (1) szerint a kérelmet a Bátaapáti Közös Önkormányzati Hivatalnál kell benyújtani. Mivel a Bátaapáti Közös Önkormányzati Hivatal 2019. december 31-ével megszűnt és önkormányzatunk a Bonyhádi Közös Önkormányzati Hivatalhoz csatlakozott, így ezen pont módosítására van szükség.

6. §-hoz

A hatályos Rendelet 6. §-a szerint a szociális ellátásra jogosultság, a jogosultat érintő jog és kötelezettség megállapítására, továbbá a hatósági ellenőrzésre a közigazgatási hatósági eljárás és szolgáltatás általános szabályairól szóló 2004. évi CXL.törvény (továbbiakban: Ket.) rendelkezéseit kell alkalmazni. A Ket. 2017. december 31-ével hatályát vesztette, helyét 2018. január 1-től az általános közigazgatási rendtartásról szóló 2016. évi CL. törvény vette át, így ezen jogszabályi hivatkozást is szükséges módosítani.

9. §-hoz

A Rendelet 9. § (2) a lakhatási támogatásra való jogosultság esetén azt írja elő, hogy a családban az egy főre eső jövedelem nem haladhatja meg az öregségi nyugdíj mindenkori legkisebb összegének 200%-át, egyedül élő esetén a 250 %-át. Ezen pontnál javasoljuk a 300 illetve egyedül élő esetén a 350 % megállapítását.

14.-17 §-hoz

14. § (2) c) pontjánál, 16. § (2) a) és b) pontjánál valamint a 17. § (6)-nél javasoljuk az egy főre jutó nettó havi jövedelem alkalmazását/vizsgálatát.

18. §-hoz

A Rendelet 18. § (1) a temetési támogatásra való jogosultság esetén azt írja elő, hogy a családban az egy főre eső jövedelem nem haladhatja meg a nyugdíjminimum 300%-át. Ezen pontnál javasoljuk az 500 % megállapítását.

20. §-hoz

A Rendelet köztemetésről szóló része jelenleg nem tartalmazza a köztemetésre fordítandó maximális összeget, így ezen pontnál javasoljuk a 150 000 Ft keretösszeg megállapítását.

Kérem a Tisztelt Képviselő-testületet, hogy szíveskedjen a rendelet-tervezetet megvitatni és azt elfogadni.

Bátaapáti, 2020. február 12.

Dr. Puskásné dr. Szeghy Petra sk.  
jegyző

**Előzetes hatásvizsgálat, indoklás, véleményeztetés**

**Bátaapáti Község Önkormányzata képviselő-testületének**

a szociális ellátások helyi szabályozásáról szóló 2/2015. (II.26.) önkormányzati

**rendeletének módosításáról – rendelet tervezethez**

1. **Előzetes hatásvizsgálat**

A jogalkotásról szóló 2010. évi CXXX. törvény 17. §-a alapján, mint a fenti jogszabály előkészítője az alábbi előzetes hatásvizsgálatot végeztem el a szabályozás várható következményeiről, melyről most tájékoztatom a Képviselő-testületet.

**A tervezett jogszabály hatásai:**

a) társadalmi, gazdasági, költségvetési hatás:

- szélesebb körben teszi lehetővé a rendkívüli települési támogatáshoz való hozzáférést,

- gazdasági, költségvetési hatása: az önkormányzat szociális kiadásai a korábbi keretekhez képest megnövekednek

b) környezeti és egészségi következmények:

- nem releváns.

c) adminisztratív terheket befolyásoló hatások:

- a hivatal rendelkezik az adminisztratív tevékenységhez szükséges létszámmal.

**A jogszabály megalkotásának szükségessége, a jogalkotás elmaradásának várható következményei:**

- a rendelet megalkotása a lakosság szociális biztonságának növelése érdekében indokolt.

**A jogszabály alkalmazásához szükséges feltételek:**

A személyi, tárgyi és pénzügyi feltételek biztosítottak.

**2. Indoklás**

A lakosság szociális biztonságának növelése érdekében indokolt a rendelet módosítása

**3. Véleményeztetés**

A rendelet-tervezetet véleményeztetési kötelezettség nem terheli.

Bátaapáti, 2020. február 12.

dr. Puskásné dr. Szeghy Petra sk.

jegyző

**Bátaapáti Község Önkormányzata Képviselő-testületének**

**/2020.() önkormányzati rendelete**

**Bátaapáti Község Önkormányzatának**

**a szociális ellátások helyi szabályozásáról szóló 2/2015. (II.26.)önkormányzati rendeletének módosításáról** (tervezet)

Bátaapáti Község Önkormányzati Képviselő-testülete az Alaptörvény 32. cikk (1) bekezdés a) pontjában meghatározott eredeti jogalkotói hatáskörében, a Magyarország helyi önkormányzatairól szóló 2011 évi CLXXXIX. törvény 13.§ 8. pontjában meghatározott feladatkörében eljárva, a szociális igazgatásról és szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 26. §-ban, 32. § (3) bekezdésében, 45. § (1) bekezdésében és 132. § (4) bekezdésében kapott felhatalmazás alapján, a következőket rendeli el:

**1. §** Bátaapáti Község Önkormányzatának a szociális ellátások helyi szabályozásáról szóló 2/2015. (II.26.) önkormányzati rendeletének (továbbiakban: rendelet) 3. § (1) helyébe a következő rendelkezés lép:

„3. §(1) A szociális ellátás iránti eljárás kérelemre vagy hivatalból indul. A (2) bekezdés kivételével a kérelmet Bonyhádi Közös Önkormányzati Hivatal Bátaapáti Kirendeltségénél kell benyújtani. ”

**2. §** A rendelet 6.§-a helyébe a következő rendelkezés lép:

„6. §A szociális ellátásra jogosultság, a jogosultat érintő jog és kötelezettség megállapítására, továbbá a hatósági ellenőrzésre az általános közigazgatási rendtartásról szóló 2016. évi CL. törvény rendelkezéseit kell alkalmazni.”

**3. §** A rendelet 9.§ (2) helyébe a következő rendelkezés lép:

„(2)Lakhatási támogatásra Bátaapáti lakcímmel rendelkező személy jogosult, akinek

a) a családban az egy főre jutó nettó havi jövedelem nem haladja meg az öregségi nyugdíj mindenkori legkisebb összegének 300 %-át, egyedül élő esetén a 350 %-át.

b) vagyonnal nem rendelkezik, és

c) az érintett ingatlanban az alábbi jogcímek valamelyike szerint életvitelszerűen lakik:

ca) önkormányzati bérlakás bérlője

cb) magántulajdonú lakás tulajdonosa, haszonélvezője, használója,bérlője”

**4. §** A rendelet 14.§ (2) helyébe a következő rendelkezés lép:

„(2)Ápolási támogatás állapítható meg annak a Bátaapáti lakcímmel rendelkező hozzátartozónak, aki

a) 18. életévét betöltött tartósan beteg Bátaapáti lakcímmel rendelkező és életvitelszerűen is itt élő hozzátartozójának otthoni ápolását, gondozását végzi,

b) rendszeres pénzellátásban nem részesül, vagy kereső tevékenységet folytat, de munkaideje a napi 4 órát nem haladja meg, és

c) az ápoló családjában az egy főre jutó nettó havi jövedelem nem haladja meg az öregségi nyugdíj mindenkori legkisebb összegének 200%-át.”

**5. §** A rendelet 16.§ (2) helyébe a következő rendelkezés lép:

„(2)Gyógyszertámogatásra Bátaapáti lakcímmel rendelkező személy jogosult, aki

a) egyedül élő esetén a nettó havi jövedelme az öregségi nyugdíj mindenkori legkisebb összegének 250%-át nem haladja meg,

b) családban élő esetén az egy főre jutó nettó havi jövedelem az öregségi nyugdíj mindenkori legkisebb összegének 200 %-át nem haladja meg,

feltéve, ha részére a feltétlen szükséges havi rendszeres gyógyító ellátás költségének összege meghaladja a nyugdíjminimum 20 %-át.”

**6. §** A rendelet 17.§ (5) helyébe a következő rendelkezés lép:

„(5) A Képviselő- testület a rendkívüli települési támogatást állapít meg annak a személynek, aki önmaga, illetve családja létfenntartásáról más módon nem tud gondoskodni vagy alkalmanként jelentkező, nem várt többletkiadások, vagy a gyermek/ek hátrányos helyzete miatt anyagi segítségre szorul, feltéve, hogy kérelmező családjában az egy főre jutó nettó havi jövedelem nem haladja meg az öregségi nyugdíj mindenkori legkisebb összegének 150 %-át.”

**7. §** A rendelet 18.§ (1) helyébe a következő rendelkezés lép:

„18. § (1)Az elhunyt személy eltemettetésének költségeihez való hozzájárulásként megállapított települési támogatás összege 35.000,-Ft, ha a temetési költségek viselése a kérelmezőnek vagy családjának a létfenntartását veszélyezteti, és a kérelmező családjában az egy főre jutó nettó havi jövedelem nem haladja meg a nyugdíjminimum 500 %-át.”

**8. §** A rendelet 20.§-a következő (3) bekezdéssel egészül ki:

„(3) Köztemetésként a helyben szokásos legolcsóbb temetés rendelhető el, melynek összege 150 000 Ft.”

**9. §** E rendelet a kihirdetést követő napon lép hatályba.

Bátaapáti, 2020. február ….

Krachun Szilárd dr. Puskásné dr. Szeghy Petra

polgármester jegyző

A rendelet kihirdetésének napja: 2020. február ……

dr. Puskásné dr. Szeghy Petra

jegyző